See Explanation.  Clicking on the picture will download
the highest resolution version available.

**Astronomska slika dneva** Vsak dan novi posnetki čudovitega vesolja, skupaj s kratkim pojasnilom poklicnega astronoma.

Za 8. april 2020 (dosegljivo na: <https://apod.fmf.uni-lj.si/>)

**Podeželsko nebo v primerjavi z mestnim**  
**Avtorstvo slike & avtorske pravice:**[Tomas Slovinsky](http://slovinsky.art/en/homeen/); *tekst:*[Matipon Tangmatitham](https://www.facebook.com/matiponblog/) ([NARIT](http://narit.or.th/))

**Pojasnilo:**Temno nebo [izginja](https://www.nationalgeographic.com/science/2019/04/nights-are-getting-brighter-earth-paying-the-price-light-pollution-dark-skies/) iz sveta. Z modernizacijo prihaja [umetna razsvetljava](https://en.wikipedia.org/wiki/Lighting), ki osvetljuje noč. Medtem ko te luči omogočajo [sodobnim ljudem](https://apod.nasa.gov/apod/ap190818.html), da vidijo, se veliko svetlobe [izgubi navzgor v nebo](https://earthobservatory.nasa.gov/features/NightLights). To [svetlobno onesnaženje](https://www.lightpollutionmap.info/) ni le [zapravljanje energije](https://www.darksky.org/light-pollution/energy-waste/), ampak po odboju od Zemljine atmosfere nazaj navzdol povzroči nočno osvetljenost, ki [moti prosto živeče živali](https://www.darksky.org/light-pollution/wildlife/) in [škoduje človekovemu zdravju](https://www.darksky.org/light-pollution/human-health/), hkrati pa naredi zelo malo za [preprečevanje kriminala](https://www.darksky.org/light-pollution/lighting-crime-and-safety/). Zaradi svetlobnega onesnaženja postaja nočno nebo tudi [redka dobrina](https://osr.org/blog/astronomy/seen-milky-way-people-cant/) za nove generacije. Medtem ko v velikih mestih ni mogoče kaj dosti storiti, bi lahko podeželska območja izboljšala situacijo z nameščanjem popolnoma zasenčene [razsvetljave](https://nightsky.jpl.nasa.gov/news-display.cfm?News_ID=745) in s tem preprečila svetenje v [nočno nebo](https://apod.nasa.gov/apod/ap190516.html), kjer svetlobe ne potrebujemo. Predstavljena panorama vsebuje 6 sosednjih navpičnih segmentov, posnetih z različnih lokacij po [Slovaški](https://en.wikipedia.org/wiki/Slovakia) -- vendar z isto opremo in ob istem času noči, ter nato podvrženo isti [digitalni naknadni obdelavi](http://reed.cs.depaul.edu/peterh/class/hci450/imgs/pc.png). Čeprav na najbolj levem mestnem nebu ni nobene zvezde, je desno najbolj podeželsko nebo [čudovito temno](https://apod.nasa.gov/apod/ap080416.html). Pri varovanju lepot vašega nočnega neba si lahko pomagate tako, da, če je le mogoče, omogočite [razsvetljavo, prijazno temnemu nebu](https://www.darksky.org/our-work/lighting/lighting-for-citizens/lighting-basics/).